Staking by Poskantoor verbyArgieffoto “Die SA Poskantoor en verteenwoordigers van die stakende werkers het gister ŉ ooreenkoms by die Kommissie vir Versoening, Bemiddeling en Arbitrasie (KVBA) onderteken,” het Johan Kruger, woordvoerder van die Poskantoor, in ŉ verklaring gesê. Kruger sê werkers het Woensdag teruggekeer werk toe en dat posverspreiding weer soos normaal voortgaan. Hy sê hulle hoop om die agterstand binne twee weke in te haal. Kruger sê hulle sal nagskofte instel om posverspreiding te bespoedig. Die Poskantoor se werkers het op 27 Januarie met ŉ onwettige staking begin. Kruger sê die beginsel van geen-werk-geen-betaling sal geld. Hy sê minder as 100 werkers in Durban, KwaZulu-Natal staak steeds. President Jacob Zuma het vroeër die maand die spesiale ondersoekeenheid versoek om bewerings van ernstige wanadministrasie by die Poskantoor te ondersoek.